b'\n_START_ARTICLE_\nMem\n_START_SECTION_\nGrundl\xc3\xa6ggende introduktion\n_START_PARAGRAPH_\nTil trods for, at memetikkens fortalere ikke er helt enige om en definition af begrebet kan man i grove tr\xc3\xa6k beskrive memet som en hvilken som helst information, som kommunikeres fra en hjerne til en anden, fx tanker, id\xc3\xa9er, kognitioner, teorier, praksis, vaner, sange, danse og stemninger. Blandt flere forskere (Sandberg 2000, 2007, Distin 2005) har man imidlertid s\xc3\xb8gt at drive analogien med genet videre og p\xc3\xa5 den m\xc3\xa5de udrede, hvad memet egentlig er. Man kan for eksempel pointere, at memet i sin "genotypiske" form udg\xc3\xb8res af tanker, id\xc3\xa9er, kognitioner og andre mentale repr\xc3\xa6sentationer, medens memets "f\xc3\xa6notypiske" form udg\xc3\xb8res af den praksis, den adf\xc3\xa6rd og de handlinger, som disse genotypiske former leder til hos "v\xc3\xa6rten" under visse givne forhold._NEWLINE_Memerne har evolutionen og den naturlige udv\xc3\xa6lgelse som grundlag p\xc3\xa5 samme m\xc3\xa5de som genet i Darwins teorier om den biologiske evolution, idet foruds\xc3\xa6tningerne i begge tilf\xc3\xa6lde er replikation, mutation, variabel overlevelsesevne og konkurrence. For eksempel kan \xc3\xa9n id\xc3\xa9 udd\xc3\xb8, medens andre overlever, blomstrer og forandres gennem modifikation, hvorved de tilpasses det milj\xc3\xb8, de befinder sig i. Men det er vigtigt at bem\xc3\xa6rke, at det ikke alene er de memer, der er gavnligst for v\xc3\xa6rten, der overlever; snarere spredes de memer, som replicerer sig selv mest effektivt, hvilket g\xc3\xb8r at succesrige memer sagtens kan v\xc3\xa6re skadelige for deres v\xc3\xa6rt.\n_START_SECTION_\nMemets historie\n_START_PARAGRAPH_\nKonceptet med id\xc3\xa9er, som spreder sig i overensstemmelser med darwinistiske regler, formuleres f\xc3\xb8rst i Richard Dawkins\' bog Det selviske gen, men allerede Darwin var givetvis bevidst om analogien, da han antog begrebet "survival of the fittest" fra Herbert Spencer._NEWLINE_I tidsskriftet Journal of Memetics har John Laurent foresl\xc3\xa5et, at termen mem er taget fra et v\xc3\xa6rk af den relativt ukendte tyske biolog Richard Semon som i 1904 publicerede bogen Die Mneme, som handler om erfaringer som ligner Dawkins\' tanker. Laurent har s\xc3\xa5gar foresl\xc3\xa5et, at roden til ordet mem snarere er i det gr\xc3\xa6ske mimneskesthai (at huske) end, som Dawkins p\xc3\xa5st\xc3\xa5r, i det gr\xc3\xa6ske mimeisthai (at imitere)._NEWLINE_Everett Rogers som grundlagde id\xc3\xa9spredningsforskningen i 1962 har gjort g\xc3\xa6ldende, at Gabriel Tarde allerede i 1890 opstillede "informationslagre" som forklarede, hvordan mennesker bestemte sig for at imitere andres adf\xc3\xa6rd._NEWLINE_Efter Dawkins har f.eks. Francis Heylighen udviklet kriterier for, hvordan den naturlige udv\xc3\xa6lgelse p\xc3\xa5virker memer, som muligvis kan testes i kvantitative studier, og i 2003 testede Klaas Chielens den teori.\n_START_SECTION_\nIntroduktion til memetikken\n_START_PARAGRAPH_\nMemetik, forskningen som baserer sig p\xc3\xa5 mem-begrebet, anses stadig for at v\xc3\xa6re kontroversiel blandt ikke-biologisk-skolede forskere. Omr\xc3\xa5det (som beskrives udf\xc3\xb8rligere i den separate artikel om memetik) startede i og med, at Dawkins fors\xc3\xb8gte at finde paralleller til den mindste genetiske enhed, som replicerede sig (genet), inden for andre omr\xc3\xa5der og inds\xc3\xa5, at tanker og id\xc3\xa9er ogs\xc3\xa5 er en "replikator" (nemlig memen). Computeres software kan v\xc3\xa6re en art replikator, som evolutionen efterh\xc3\xa5nden skulle kunne skabe fantastiske sager med, enten socialt \xe2\x80\x93 med open source \xe2\x80\x93 eller gennem selvudviklende algoritmer._NEWLINE_Memetikken tager koncepter fra evolutionsteorien og applicerer dem p\xc3\xa5 menneskelig kultur. Derudover anvendes matematiske modeller for at fors\xc3\xb8ge at forklare mange kontroversielle emner, s\xc3\xa5som religion, politiske systemer, politiske og \xc3\xb8konomiske institutioner m.m. Men kritikere mener, at memetikken udelader etablerede fakta i omr\xc3\xa5der som sociologi, kognitiv psykologi, socialpsykologi etc., som er h\xc3\xb8jst relevante for de forst\xc3\xa5elsesfors\xc3\xb8g, som memetikken p\xc3\xa5st\xc3\xa5r at g\xc3\xb8re, og de metoder, som den anvender. Flere studier har dog med held udnyttet memetikken til empiriske studier (p\xc3\xa5 samfundsvidenskabens og innovationsforskningens omr\xc3\xa5de fx Mikael Sandberg)._NEWLINE_Begrebet memetisk association sigter til den tanke, at memer grupperer sig. F.eks. indeholder memen jeans mem for bukser, lynl\xc3\xa5s, bl\xc3\xa5 farme, bomuldst\xc3\xb8j, nitter, b\xc3\xa6lteholdere og dobbelte s\xc3\xb8mme. P\xc3\xa5 den m\xc3\xa5de kan grupper af memer agere symbiotisk (for at anvende en anden biologisk metafor) i den forstand, at de samarbejder til deres f\xc3\xa6lles bedste. Det samme g\xc3\xb8r sig g\xc3\xa6ldende, n\xc3\xa5r mange forskellige enkeltst\xc3\xa5ende memer indg\xc3\xa5r i store komplekser som fx i en religion eller ideologi, hvor de refererer til og st\xc3\xb8tter hinanden. S\xc3\xa5danne memkonstellationer kaldes ogs\xc3\xa5 for memplekser._NEWLINE_Frasen memetisk forskydning sigter til, at en mem forandres, n\xc3\xa5r det overf\xc3\xb8res fra \xc3\xa9t menneske til et andet. Den memetiske forskydning \xc3\xb8ger, n\xc3\xa5r overf\xc3\xb8rslen finder sted p\xc3\xa5 ubelejlig fa\xc3\xa7on. V\xc3\xa6ldigt f\xc3\xa5 memer viser stor memetisk tr\xc3\xa6ghed \xe2\x80\x93 dvs. at memen manifesterer sig p\xc3\xa5 samme m\xc3\xa5de og f\xc3\xa5r samme effekt uanset forholdene vedr\xc3\xb8rende memets transmission. Memetisk tr\xc3\xa6ghed \xc3\xb8ges, n\xc3\xa5r memet overf\xc3\xb8res sammen med et huskevers eller andet lignende hukommelsesv\xc3\xa6rkt\xc3\xb8j, som f.eks. et rim, for at bevare erindringen om memens specifikke form forud for overf\xc3\xb8rslen._NEWLINE_Memetikere anvender ofte den eksisterende biologiske terminologi for at skabe nye memetik-begreber, idet de s\xc3\xa6tter mem- i stedet for gen-, fx taler man om mempool og memtype. Dette er formodentlig en v\xc3\xa6sentlig grund til, at memetikken ikke absorberes eller accepteres til fulde i den ikke-biologisk-skolede social- og samfundsvidenskab.'